**PROGRAM SUFINANCIRANJA RADA REGIONALNIH ORGANIZACIJA VINARA I VINOGRADARA ZA RAZDOBLJE OD 2024. DO 2026. GODINE**

**DIO I.**

**Opći dio**

**1. UVOD**

U skladu s člankom 51. stavkom 1. Zakona o vinu (»Narodne novine«, broj 32/19.) (u daljnjem tekstu: Zakon) regionalne organizacije vinara i vinogradara (u daljnjem tekstu: regionalne organizacije) okupljaju fizičke ili pravne osobe koje se bave proizvodnjom grožđa i/ili mošta i/ili vina, a organizirane su po principu vinogradarskih regija iz članka 7. stavka 4. Zakona u jednu regionalnu organizaciju za svaku pojedinu regiju.

Regionalne organizacije promoviraju vinare iz svoje regije, upravljaju sustavom marketinškog označavanja vina, donose interne akte iz članka 53. stavka 4. i članka 54. stavka 3. Zakona, predlažu članove Komisije za organoleptičko ocjenjivanje na razini regije i podregija u skladu s člankom 82. stavkom 6. Zakona, surađuju s regionalnim uredima Hrvatske agencije za poljoprivredu i hranu i razmjenjuju podatke, pružaju tehničku i stručnu podršku vinarima u zaštiti, širenju i korištenju zaštićenih oznaka i izraza ili samostalno poduzimaju aktivnosti vezano za zaštitu oznaka vina.

**2. CILJ PROGRAMA**

Programom sufinanciranja rada regionalnih organizacija za razdoblje od 2024. do 2026. godine (U daljnjem tekstu: Program) osiguravaju se sredstva za rad regionalnih organizacija priznatih u skladu s člankom 51. stavkom 3. Zakona, odnosno aktivnosti koje regionalne organizacije provode u skladu s člankom 52. stavkom 2. Zakona.

Cilj ovoga Programa potpore je podržati aktivnosti koje doprinose povećanju udjela vina sa zaštićenim oznakama te promicanje održive i okolišno prihvatljive poljoprivrede.

**3. PRAVNA OSNOVA**

Pravni temelj za donošenje ovoga Programa je članak 39. stavak 2. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.).

**4. TRAJANJE PROGRAMA**

Program se provodi u 2024., 2025. i 2026. godini.

**DIO II.**

**Sufinanciranje rada regionalnih organizacija iz *de minimis* potpora**

**5. FINANCIJSKA SREDSTVA ZA PROVEDBU PROGRAMA**

Financijska sredstva iz ovoga Dijela dodjeljuju se u skladu s Uredbom Komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na *de minimis* potpore (SL L 2023/2831, 15. prosinca 2023.).

U Državnom proračunu Republike Hrvatske za provedbu ovoga Programa osiguravaju se financijska sredstva za trogodišnje razdoblje u iznosu od 796.338,00 eura od čega je za 2024. godinu osiguran iznos od 265.446,00 eura.

Iznos od 265.446,00 eura godišnje osigurava se u projekcijama za 2025. i 2026. godinu unutar Financijskog plana Ministarstva poljoprivrede na poziciji T865020 – Uspostava regionalnih organizacija vinara i vinogradara.

**6. KORISNICI, INTENZITET I IZNOS POTPORE**

Korisnici potpore su regionalne organizacije.

Intenzitet potpore ograničen je na 100 % prihvatljivih troškova.

Najveći iznos potpore po korisniku iznosi 66.361,50 eura godišnje.

**7. PRIHVATLJI TROŠKOVI**

Financijska sredstva iz ovoga Dijela dodjeljuju se za:

1. administrativne troškove,
2. troškove najma uredskog prostora,
3. režijske troškove,
4. troškove opremanja uredskog prostora,
5. troškove kupnje informatičke opreme i tehnologije,
6. troškove bruto plaća zaposlenih djelatnika.

**8. PROVEDBA PROGRAMA**

Za provedbu Programa i praćenje namjenskog korištenja financijskih sredstava iz poglavlja 5. ovoga Programa zadužena je Agencija za plaćanja u poljoprivredi, ribarstvu i ruralnom razvoju.

Potpora se isplaćuje u skladu s raspoloživim financijskim sredstvima u Državnom proračunu Republike Hrvatske.

Rok za podnošenje Zahtjeva za potporu je do 15. travnja svake godine.

Potpora se u prvoj godini isplaćuje avansno nakon zaprimanja Zahtjeva za potporu uz koji su regionalne organizacije dužne priložiti Plan poslovnih aktivnosti.

Uz Zahtjev za potporu u drugoj i trećoj godini regionalne organizacije dužne su uz Plan poslovnih aktivnosti dostaviti i Izvještaj o poslovnim aktivnostima provedenim u prethodnoj godini radi avansne isplate potpore u godišnjem iznosu.

Ukoliko regionalne organizacije računima ne dokažu troškove u iznosu koji im je dodijeljen i isplaćen u prethodnoj godini, iznos za isplatu u slijedećoj godinu umanjit će se za neiskorišteni dio financijskih sredstava koji je preostao iz prethodne godine.

Za potporu isplaćenu u trećoj godini regionalne organizacije dužne su dostaviti Izvještaj o poslovnim aktivnostima provedenim u trećoj godini najkasnije do 15. veljače naredne godine radi provođenja administrativne kontrole i kontrole na terenu u cilju potvrđivanja da je Plan poslovnih aktivnosti proveden te da su isplaćena sredstva namjenski iskorištena, a u slučaju kad se provedenim kontrolama utvrdi da troškovi ili dio troškova nisu dokazani donosi se Odluka o povratu sredstava.

**DIO III**

**Sufinanciranje rada regionalnih organizacija na temelju Uredbe o skupnom izuzeću u sektoru poljoprivrede (ABER)**

**9. FINANCIJSKA SREDSTVA ZA PROVEDBU PROGRAMA**

Financijska sredstva iz ovoga Dijela dodjeljuju se u skladu s Poglavljem I. i člankom 24. Uredbe Komisije (EU) br. 2022/2472 od 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije.

Za provedbu Programa potpore u Državnom proračunu Republike Hrvatske osiguravaju se financijska sredstva za trogodišnje razdoblje u iznosu od 1.003.662,00 eura od čega je za 2024. godinu osiguran iznos od 334.554,00 eura unutar Financijskog plana Ministarstva poljoprivrede na poziciji A821058 – ZPP Mjere uređenja tržišta poljoprivrednih proizvoda, a u projekcijama za 2025. i 2026. godinu osigurava se iznos od 334.554,00 eura godišnje na poziciji A865039 - Strateški plan 2023.-2027. - Sektorski programi.

**10. KORISNICI, INTENZITET I IZNOS POTPORE**

Korisnici potpore su regionalne organizacije.

Intenzitet potpore ograničen je na 100 % prihvatljivih troškova.

Najveći iznos potpore po korisniku iznosi 83.638,50 eura godišnje.

**11. PRIHVATLJI TROŠKOVI**

Financijska sredstva iz ovoga Dijela dodjeljuju se za:

1. organizaciju natjecanja, sajmova i izložbi te sudjelovanje u njima, za koje su prihvatljivi sljedeći troškovi:
2. kotizacije
3. putnih troškova i troškova prijevoza proizvoda koji će biti obuhvaćeni promidžbenom mjerom
4. publikacija i internetskih stranica kojima se najavljuje događanje
5. najma izložbenih prostora i štandova te troškovi njihova postavljanja i rastavljanja
6. simbolične nagrade u vrijednosti do 3.000 eura po nagradi i dobitniku
7. publikacije s ciljem jačanja svijesti šire javnosti o poljoprivrednim proizvodima, za koje su prihvatljivi sljedeći troškovi:
8. publikacija u tiskanim i elektroničkim medijima, internetskih stranica te prostora u elektroničkim medijima, na radiju i na televiziji u cilju predstavljanja činjenica o korisnicima iz određene regije ili korisnicima koji proizvode određeni poljoprivredni proizvod, pod uvjetom da su te činjenice neutralne i da svi dotični korisnici imaju jednake mogućnosti zastupljenosti u publikaciji
9. širenja znanstvenih spoznaja i činjenica o:
10. sustavima kvalitete iz članka 20. stavka 2. Uredbe Komisije (EU) br. 2022/2472 otvorenima za poljoprivredne proizvode iz drugih država članica i trećih zemalja
11. generičkim poljoprivrednim proizvodima te njihovim nutritivnim koristima i predloženim namjenama.

**12. PROVEDBA PROGRAMA**

Za provedbu Programa i praćenje namjenskog korištenja financijskih sredstava iz poglavlja 9. ovoga Programa zadužena je Agencija za plaćanja u poljoprivredi, ribarstvu i ruralnom razvoju.

Potpora se isplaćuje u skladu s raspoloživim financijskim sredstvima u Državnom proračunu Republike Hrvatske.

Rok za podnošenje Zahtjeva za potporu je do 15. travnja svake godine.

Potpora se za svaku godinu isplaćuje nakon zaprimanja Zahtjeva za potporu po izvršenju planiranih aktivnosti, a regionalne organizacije su dužne priložiti dokaze o stvarno nastalim troškovima.

Potpore za simbolične nagrade iz poglavlja 11. podstavka 1. točke 5. ovoga Programa isplaćuju se nakon dostave dokaza o dobitnicima i dodijeljenim iznosima nagrada.